จังหวัดแม่ฮ่องสอน ขับเคลื่อนนโยบายสานพลังประชารัฐ สนับสนุนการพัฒนาเศรษฐกิจฐานรากเกษตร แปรรูป การท่องเที่ยว
นายสิธิชัย จินดาหลวง ผู้ว่าราชการจังหวัดแม่ฮ่องสอน เปิดเผยว่า ในการประชุมคณะทำงานขับเคลื่อนการพัฒนาเศรษฐกิจฐานรากและประชารัฐจังหวัดแม่ฮ่องสอน เพื่อขับเคลื่อนนโยบายสานพลังประชารัฐจังหวัดสนับสนุนการพัฒนาเศรษฐกิจฐานรากด้านการเกษตร ด้านการแปรรูปและด้านการท่องเที่ยวโดยชุมชน ตามนโยบายประชารัฐจังหวัดแม่ฮ่องสอน ประจำปีงบประมาณ 2564 ซึ่งมีนายศิริวัฒน์ บุปผาเจริญ รองผู้ว่าราชการจังหวัดแม่ฮ่องสอน เป็นประธาน ณ ศาลากลางจังหวัดแม่ฮ่องสอน เมื่อวันที่ 31 สิงหาคม 2564         ที่ประชุมได้ติดตามการพัฒนาด้านการเกษตร โดยจังหวัดมีแนวทางส่งเสริมการทำเกษตรแบบอินทรีย์หรือเกษตรที่มีความปลอดภัย ด้วยการขับเคลื่อนวาระอาหารปลอดภัยโดยกลไกประชารัฐสู่โรงพยาบาล โรงเรียน โรงแรม ร้านอาหาร ซึ่งปัจจุบันเกษตรกรและกลุ่มเกษตรกรที่มีความพร้อมในการเข้าร่วมโครงการ จำนวน 8 กลุ่ม         ขณะเดียวกัน จังหวัดยังได้ให้ความสำคัญกับการพัฒนาด้านการแปรรูป OTOP SME  วิเคราะห์ศักยภาพกลุ่มผู้ผลิตผู้ประกอบการ OTOP ที่มีความพร้อมในการเข้าร่วมพัฒนากลุ่มและผลิตภัณฑ์ OTOP อีกทั้งกำหนดแนวทางการพัฒนาผลิตภัณฑ์และคัดเลือกผลิตภัณฑ์กลุ่มเป้าหมายเพื่อพัฒนาศักยภาพกลุ่มและผลิตภัณฑ์ให้ได้มาตรฐานพร้อมทั้งวิเคราะห์ปัญหาอุปสรรคและความต้องการในการพัฒนาของกลุ่มเป้าหมายเพื่อกำหนดแนวทางการพัฒนาผลิตภัณฑ์  จำนวน 20 ผลิตภัณฑ์          นอกจากนี้ ยังมีเป้าหมายในการพัฒนาด้านการท่องเที่ยวโดยชุมชน ภายใต้โครงการพัฒนาศักยภาพชุมชนท่องเที่ยว OTOP นวัตวิถี และพัฒนาศักยภาพผู้ประกอบการเพื่อส่งเสริมการท่องเที่ยวโดยชุมชน ทั้งนี้จะมีการคัดเลือกกลุ่มเป้าหมายจากชุมชนท่องเที่ยว OTOP นวัตวิถี ในประเภทชุมชนท่องเที่ยวดาวรุ่ง brighten star และพิจารณาชุมชนท่องเที่ยวดาวเด่นต่อไป